**Jørn Eggum**

**Innledning Fellesforbundets bransjekonferanse, 25. oktober 2017, Gardermoen**

**Faglig politiske arbeid og utfordringer**

Kamerater, gode venner!

Det er med stor glede og ikke med så rent lite ærbødighet eg skal åpne denne konferansen. Det er den første i slitt slag i Fellesforbundet.

Aldri tidligere har Fellesforbundet samlet så mange, på tvers av bransjer og yrker, til en konferanse som i dag. Det er jo nettopp dette som er en av styrkene i Fellesforbundet. Nemlig at vi representerer bredden i norsk arbeidsliv i vare- og tjenesteproduserende privat sektor.

Vi er om lag 530 som er samlet i denne salen her i dag. Rundt 490 av dere er tillitsvalgte som i hovedsak kommer fra klubbene. Når eg ser ut over denne store forsamlingen her, tenker eg på hva dere fra klubbene, fra Agder i sør til Finnmark i nord, representerer. Det er tariffavtalene våre. Sammen med hovedavtalene, er tariffavtalene det gjeveste og stolteste vi har. Det er dette som gir oss rettigheter. Avtalene gir oss innflytelse. De er verktøykassa vi har for å gjøre vilkårene i arbeidslivet bedre for våre 100 000 yrkesaktive medlemmer.

Men verktøykassa har begrenset virkning dersom vi ikke evner å bruke den. For å bruke verktøyet, må vi ha kunnskap om det. Her ligger stryken vår. Skolerte tillitsvalgte som kan rettighetene sine og evner å utnytte dem.

Alle bransjene som har tariff-/bransjeråd er samlet - tretten i tallet. Tariff-/bransjerådene er ansvarlige for å planlegge og gjennomføre bransjekonferanser. Denne gangen har vi altså valgt å forsøke denne formen – en fellesdel og en bransjed der vi er hver for oss.

Vi skal kjenne på at vi er mange og at vi favner vidt. Vi skal møte tillitsvalgte fra andre bransjer og landsdeler. Vi har store utfordringer og store muligheter. Det har vi ønsket at programmet skal bære preg av.

Første bolken i dag dreier seg om det faglig politiske med vekt på arbeidslivspolitiske saker. Etter lunsj kommer vi til å ta opp spørsmål knyttet til utvikling – teknologiutvikling, digitalisering, robotisering. Dette er viktig, ikkje minst for hvilken utvikling vi vil få ute på arbeidsplassene våre. For alle våre tillitsvalgte ute i bedriftene er det viktig å være med når teknologi skal utvikles og tas i bruk, en hånd på rattet og en fot på gass og brems slik at vi kan være med å styre framtiden.

Vi har valgt å fokusere på noen viktige elementer som kompetanse, HMS og bedriftsdemokrati og bedriftsutvikling knyttet til den utviklingen som vi no ser, og som bare går fortere og fortere.

Kamerater!

I forbundet har vi tariffavtaler med rundt 5 000 bedrifter. Som regel går det greit å opprette avtaler. Bedriftseierne ser fordelene av «ordna forhold» - de synes det er viktig å ha tillitsvalgte å forholde til, og de veit hvilke rettigheter og goder de ansatte skal ha.

Men det er ikke alltid slik. Av og til må medlemmene som ønsker tariffavtale gå til streik. Vi opplever arbeidsgivere som ikkje forstår verdien av at bedriften har tariffavtale. Noen forstår det kanskje, men de vil ikkje.

* De vil ikkje at arbeidstakerne skal ha den tryggheten og sikkerheten som en tariffavtale representerer.
* De vil ikkje at arbeidstakerne skal ha retten til å danne en egen klubb og velge egne tillitsvalgte.

Vi glemmer aldri kampen vi førte for snart sju år siden for å få opprettet tariffavtale ved bedriften Bekken & Strøm. Medlemmene krevde tariffavtale, men arbeidsgiver sa tvert nei. Samtaler, møter og forhandlinger med arbeidsgiver førte ikkje fram. Siste utvei ble at medlemmene gikk til streik. De førte en seig kamp, men støtten og solidariteten de fikk bare økte dag for dag.

Bedriften tapte. Vi vant.

Gode venner! Som i Bekken & Strøm-saken er det viktig å legge press på en bedrift som nekter å inngå tariffavtale. Nettopp det fikk næringsmiddelbedriften Norse Production oppleve nylig. Medlemmene av NNN krevde tariffavtale. Bedriften sa nei. Medlemmene gikk til streik. De, i hovedsak polske medlemmene, førte en tøff kamp. Støtten til de streikende vokste etter hvert som konflikten skred fram. Og endelig etter en måned måtte bedriften gi seg: Tariffavtale ble inngått. La oss gi dem en skikkelig applaus så de hører det over fjellet helt bort til Sotra i vest.

Konflikten manifesterte også en ting til – det skal ikke være noen forskjell på utenlandske og norske arbeidere i Norge. Alle som arbeider i Norge skal ha de samme rettighetene, basert på de samme kriteriene. Det er de faglige kvalifikasjonene og produktiviteten som skal danne grunnlaget for lønnsvilkårene – ikke hvor du kommer fra. Parolen «Arbeidere i alle land - foren dere» gjelder fortsatt!

Vi står foran et viktig tariffoppgjør neste år. Vi skal være ansvarlige –vi forhandler oss aldri ut av bedriftsportene - som Kjell Bjørndalen så ofte pleide å si det. Men å være ansvarlig betyr ikkje det samme som å ikkje stille krav. Den norske modellen bygger på en balanse mellom arbeid og kapital. Kapitalen skal ha sitt. Vi vil ha bedrifter som går med overskudd. Som har penger til å investere, og som har gode eiere som tenker langsiktig.

Men, kamerater, det er ikkje slik at jo bedre bedriftene og kapitalen har det, jo bedre blir det for arbeidstakerne. Det har de dessverre opplevd i mange land rundt om i verden. Som har opplevd lønnsfrys i flere ti-år, som har fått mange av sine goder forringet. Samtidig som eierne har skodd seg. Forskjellene har økt, enormt.

Denne karusellen må ikkje vi havne i. Tariffoppgjør er en viktig anledning for å forhindre det. Vi har hatt mange år bak oss med kjøpekraftforbedringer og forbedringer i arbeidsvilkår – for de fleste av oss. Men i fjor opplevde arbeidstakerne reallønnsnedgangen. Prisveksten ble større enn lønnsveksten. Og noen, særlig innenfor lavlønnsområdene, har i mer enn ett år opplevd å ikkje få forbedring i sin kjøpekraft.

Bedriftene har fått forbedringer i sine vilkår. Det er vekst i norsk økonomi, bedrifter flest har fått økt inntjeningen, selskapsskatten er redusert. I tillegg har kronekursen bidratt. Men vi kan ikke godta at bedre vilkår for bedriftene bare skal komme de som eier og leder bedriftene til gode. Arbeidstakerne skal ha sin rettmessige andel.

Eg skal ikkje spekulere i hva vi skal kreve til oppgjøret neste år, og hvordan vi skal gjøre det. No skal vi studere og behandle de rundt 2 000 forslagene som er kommet inn. Men eg røper nok ingen hemmelighet når vi vil komme til å legge vekt på å sikre forbedringer for de som tjener minst. Gjennom en lavlønnsprofil på oppgjøret, på heving av minstelønnssatser, og sørge for en reallønnsutvikling for alle i samsvar med den økonomiske utvikling i bedriftene.

Så vil pensjon bli en viktig del av oppgjøret. Både tjenestepensjon og AFP i privat sektor.

I 2018 er det ti år siden den nye AFP modellen ble forhandlet fram, og det pågår nå en evaluering av ordningen.

AFP-ordningen har hull og bør forbedres.

Men eg frykter at knivene nå slipes i NHO-bygget for å kutte og barbere i dagens AFP. Vi vet at Venstre, som er et lojalt støtteparti til den blåblå regjeringen, ønsker hele AFP ordningen avviklet.

Til de som har våte drømmer om at evalueringen av AFP kan åpne opp for å vanne ut, markspise eller skrote AFP ordningen vil eg bare minne om hva en enstemmig LO-kongress uttalte (sitat): «For å sikre oppslutningen om et organisert arbeidsliv må privat sektors AFP videreføres som avtalebestemt ordning» (sitat slutt). Dette er Fellesforbundet og LOs grunnlag og utgangspunkt for evalueringen.

Pensjon er utsatt lønn. I privat sektor er det bedriftens kasse som må finansiere reformer. Denne kassen skal både dekke lønn, pensjon og sikre at vi har en trygg arbeidsplass å gå til. Fellesforbundet har hatt forbedringer av pensjonene som krav i nesten alle lønnsoppgjørene de siste tjue årene.

Foran oppgjøret i 2016 ble forbundet utsatt for mye kritikk for våre pensjonsmål fra andre LO-forbund. Eg er stolt og glad for at vi – i god LO-tradisjon – nå har klart å samle alle forbundene i privat sektor bak en felles politikk for en videre utvikling av tjenestepensjonene i privat sektor.

Vi står samlet bak kravene om

Pensjon fra 1. krone, fra 1. time, fra 1. arbeidsdag!

* 1. krone gir mer til de lavlønte.
* 1. time gir mer til de som jobber deltid.
* 1. arbeidsdag gir til de midlertidige ansatte.

Vi vet at dette vil være et realt kvinneløft og dette er viktige endringer for å motvirke useriøsitet og spekulasjon i løse tilknytningsformer.

Samtidig trenger vi forenkling. Systemet med tjenestepensjoner er komplisert i dag. De færreste skjønner hva fripoliser og pensjonskapitalbevis og pensjonsbevis er. Vi må gjøre pensjon enklere. All tjenestepensjon fra alle arbeidsforhold samles på en konto!

Fellesforbundet vil prioritere pensjon også i kommende lønnsoppgjør, men da trenger vi et regelverk som er rettferdig og sikrer en effektiv forvaltning av våre medlemmers framtidige pensjon. Samtidig må vi sikre at gode pensjonsvilkår ikkje blir en konkurranseulempe for de seriøse bedriftene. Alle ansatte må ha rett på en rimelig og rettferdig pensjon – da trenger vi en aktiv regjering og lovendringer i Stortinget.

Så må vi komme videre med etter- og videreutdanning. Eg er ikkje sikker på om vi finner rom for materielle forbedringer i vilkårene i oppgjøret neste år. Men vi må legge en plan for at det skal være en reell mulighet for alle å ta etter- og videreutdanning. Rettighetene ligger der i stor grad, men mulighetene er ikke der. Det går på økonomi.

Kamerater! Flere av våre lokalavdelinger i Oslo og omegn sammen med andre har tillyst politisk streik 15. november. En streik som retter søkelyset mot uverdige forhold i byggebransjen. Mot løsarbeiderkontrakter, mot sosial dumping og arbeidslivskriminalitet, mot et arbeidsliv der vi ikke bare har et A- og et B-lag; nei der vi også har både C- og D-lag. På tross av at det er satt i verk en rekke tiltak mot useriøsitet og ulovligheter, florerer ulovlighetene.

I Oslo og deler av Oslo-området er det i byggebransjen det uorganiserte arbeidslivet som dominerer – dessverre.

Slik det er blitt no, med et så stort innslag av innleie fra bemanningsselskaper, er det umulig for fagbevegelsen, og også for myndighetene, å skape seriøse forhold. Derfor krever vi at ekstraordinære tiltak benyttes. Et midlertidig forbund mot innleie fra bemanningsselskap i dette området er kravet fra avdelingene våre. Det er et krav vi både er enige i og støtter.

Forbud klinger ikkje godt når vi tenker på den norske modellen. Den norske modellen er samarbeid. Men når myndighetene er så passive og arbeidsgiverne toer sine hender, er det helt påkrevd med et forbud inntil forholdene er kommet under kontroll.

Gode venner! Eg tenker på tanken om at vi hadde hatt en annen regjering nå.

Da hadde arbeidet vært i full gang med tiltak mot useriøsiteten.

Da ville det om ikke mange ukene ligget et forslag om å oppheve adgangen til midlertidige ansettelser på generelt grunnlag.

Da ville det ligget forslag om å stoppe null-timers kontrakter.

Da ville en vært i gang med arbeidet om at det er bare bedrifter bundet av landsdekkende tariffavtale med bestemmelser om innleie, som etter avtale med tillitsvalgte kan leie inn fra bemanningsselskap.

Men, kamerater, dette er bare en vakker drøm. Det ble ikkje slik. Vi må slite med et borgerlig flertall i nye år.

Men sjøl med borgerlig resultat er det ikkje umulig å oppnå ting.

Som dere godt vet er eg ingen tilhenger av Kristelig Folkeparti. Deler av politikken deres passer ikkje oss. Men KrF er så mye. Det står i programmet deres at de blant annet vil styrke arbeidsmiljøloven som en vernelov for arbeidstakerne. De vil styrke det organiserte arbeidslivet.

Kjære Jonas – dette må vi bruke for alt det vi kan. Du er en dyktig forhandler, og har evner til å bygge bruer. Eg er ganske sikker på at mye av den useriøsiteten vi ser i arbeidslivet, er Knut Arild like mye imot som du. Dette må brukes. Vi kan nemlig ikke tillate at et mindretall med de blåblå partiene, med Venstre som haleheng, får bestemme hele arbeidslivspolitikken.

Kamerater! Det har oppstått en debatt om fagbevegelsen er blitt for politisk og om vi binder oss for mye til en retning. Det er helt greit med en slik debatt. Det trenger vi.

Samtidig ser vi – nesten dag for dag – at dagens regjering ikkje er noen regjering for arbeidsfolk. Ta bare som eksempel statsbudsjettet som ble lagt fram for 13 dager siden. Det er sider ved det budsjettet som opprører. Ja, som er hjerteskjærende urettferdig mot vanlige arbeidsfolk.

Sikkerhetsnettet som gjennom generasjoner er bygd opp her i landet skjæres det hull i – gang på gang.

I forslag til statsbudsjett gjør regjeringen det vanskeligere å være pendler. Forslaget kommer fra en regjering som snakker om hvor viktig det er at folk er villig til å flytte på seg for å få arbeid. Mange som pendler vil få opp mot 10 000 kroner i årlig økt skatt med forslaget.

Eg hørte på finansminister Siv Jensen da hun presenterte forslaget. Hun sa at hun fikk ikkje nokke fradrag for å lage seg mat hjemme. Så hvorfor skal andre som har mulighet for det få fradrag, spurte hun?

Men det er forskjell på Siv Jensen og mange av Fellesforbundets medlemmer.

For det første har en finansminister dekket kost når hun er på arbeidsreise. Det har ikkje våre medlemmer som er såkalte «frivillig pendlere».

For det andre, vil jeg tro, er det forskjell på det kjøkkenet Siv Jensen tilbereder og oppbevarer sin mat, og «kjøkkenet» til vårt medlem som bor på brakka milevis borte fra hjemmet.

Men Siv Jensen vil likestille disse. Har du tilgang til rennende vann og elektrisitet, også på delt kjøkken, skal du ikkje lenger få fradrag. Jeg tror ikkje Siv Jensen har bodd på brakke, der en sammen med andre, og ofte samtidig, skal tilberede middag på en simpel kokeplate. Det er slett ikkje enkelt, og de fleste må finne andre måter å gjøre det på. Likevel foreslår hun at fradraget skal bort.

Hvorfor kan en finansminister, som representerer et parti som i sitt prinsipprogram har som en overordnet målsetting å redusere skatter og avgifter, gjøre noe slikt? Jo, skriver hun i forslaget som skal behandles av Stortinget, at det er for «å bidra til å finansiere vekstfremmende skattelettelser». Og hva er det? Jo, det er å gi aksjeeiere og andre formuende store skattelettelser og redusere skatten for bedriftene. Derimot er det ikkje vekstfremmende etter den blåblå regjeringens syn, å tillate pendlere som har tilgang på strøm og vann å få beholde et inntektsfradrag på 205 kroner døgnet.

Finansministeren nøyer seg ikkje med dette.

Hun vil beholde skatten på sluttvederlag som hun innførte, og sørge for at trygden blir avkortet for dem som mottar sluttvederlag.

Hun forringer år for år fradraget for fagforeningskontingenten og hun forringer verdien av fradraget for dem med lengre arbeidsreiser.

Og nå går hun løs på dagpengene, igjen. Beregningsgrunnlaget blir endret, ved at du ikkje skal kunne få beregnet gjennomsnittet for de tre siste år. Det er bare inntekt siste år som ifølge forslaget skal gjelde. I verste fall vil noen kunne tape rundt 50 000 kroner på dette.

Hvorfor vil Siv Jensen ramme dagpengemottakerne? Jo, hun vil målrette dagpengene «mot de som har nærmere tilknytning til arbeidslivet». Som om den som får beregnet gjennomsnittet for de siste tre ikkje er det.

Kamerater: Eg får en snikende mistanke om at tanken bak er at jo verre vilkår du har som arbeidsledig, jo lettere er det å komme seg i arbeid. Sånn er det ikkje.

Vi arbeider nå aktivt for at Stortinget ikkje skal vedta disse usosiale og arbeiderfientlige forslagene. Eg håper vi vinner fram – vi vil nemlig ikkje ha det slik i Norge som regjeringen ønsker det.

Med disse ordene takker eg for at dere hørte på meg. Etter meg kommer «de to neste bukkene» som også er større enn meg. Hør på dem også. Lykke til med konferansen videre.